CELEX: 52021PC0667
Language: mt
Date: 2021-10-26
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-adozzjoni ta’ Deċiżjoni li temenda l-Annessi I, II u IV tal-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”)

IL-KUMMISSJONI EWROPEA
            Brussell, 26.10.2021
            COM(2021) 667 final
            2021/0347(NLE)
            
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-adozzjoni ta’ Deċiżjoni li temenda l-Annessi I, II u IV tal-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”)
            
               
         
         
            
               MEMORANDUM TA’ SPJEGAZZJONI
            
            
               1.Suġġett tal-proposta
            
            
               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fit-22 Laqgħa tal-Partijiet Kontraenti għall-Konvenzjoni għall-Protezzjoni tal-Baħar Mediterran kontra t-Tniġġis (il-“Konvenzjoni ta’ Barċellona”) u l-Protokolli tagħha b’rabta mal-adozzjoni prevista ta’ deċiżjoni li temenda l-Annessi I, II u IV tal-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”).
            
            
               2.Kuntest tal-proposta
            
            
               2.1.Il-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art
            
            
               Il-Konvenzjoni ta’ Barċellona u s-seba’ Protokolli tagħha adottati bħala parti mill-Pjan ta’ Azzjoni għall-Mediterran jikkostitwixxu l-ftehim ambjentali multilaterali reġjonali vinkolanti prinċipali għall-Baħar Mediterran.
            
            
               Il-Protokoll LBS huwa wieħed mis-seba’ Protokolli tal-Konvenzjoni ta’ Barċellona. Dan għandu l-għan li jieħu l-miżuri xierqa biex jipprevjeni, inaqqas u jelimina kemm jista’ jkun it-tniġġis tal-Baħar Mediterran minn sorsi u attivitajiet ibbażati fuq l-art, billi jnaqqas u jneħħi gradwalment is-sustanzi tossiċi u persistenti elenkati fil-Protokoll. Il-Protokoll LBS daħal fis-seħħ fl-1983.
            
            
               L-Unjoni Ewropea hija parti għall-Protokoll LBS (emendat)
                  1
               . 
            
            
               2.2.Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha  
            
            
               Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha tiġbor flimkien Ministri u uffiċjali għolja li jirrappreżentaw lill-Partijiet Kontraenti kollha għall-Konvenzjoni ta’ Barċellona u l-Protokolli tagħha.
            
            
               Skont l-Artikolu 16 tal-Protokoll LBS, id-dispożizzjonijiet tal-Konvenzjoni ta’ Barċellona relatati ma’ kwalunkwe Protokoll għandhom japplikaw għal dan il-Protokoll.
            
            
               Skont l-Artikolu 25 tal-Konvenzjoni ta’ Barċellona, l-Unjoni Ewropea (“l-Unjoni”) għandha teżerċita d-dritt tal-vot tagħha b’għadd ta’ voti daqs l-għadd tal-Istati Membri tagħha li huma Partijiet Kontraenti għal din il-Konvenzjoni u għal protokoll wieħed jew aktar. L-Unjoni ma għandhiex teżerċita d-dritt tal-vot tagħha meta l-Istati Membri tagħha jeżerċitaw id-dritt tagħhom u viċeversa. 
            
            
               Skont l-Artikolu 22(3) tal-Konvenzjoni ta’ Barċellona, l-emendi f’xi protokoll għandhom jiġu adottati b’vot ta’ maġġoranza ta’ tliet kwarti tal-Partijiet Kontraenti għal dak il-protokoll.
            
            
               2.3.L-att previst tat-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha
            
            
               Tul it-22 laqgħa tagħhom bejn is-7 u l-10 ta’ Diċembru 2021, il-Partijiet Kontraenti għall-Konvenzjoni ta’ Barċellona u l-Protokolli tagħha għandhom jadottaw Deċiżjoni li temenda l-Annessi I, II u IV tal-Protokoll LBS b’rabta mal-protezzjoni tal-Baħar Mediterran kontra t-tniġġis minn sorsi u attivitajiet ibbażati fuq l-art (“l-att previst”).
            
            
               L-att previst għandu l-għan li jqis l-iżviluppi regolatorji, xjentifiċi u tekniċi relatati mas-sorsi u l-attivitajiet ibbażati fuq l-art li nkisbu fil-livell reġjonali u dinji, inkluż l-iżviluppi rilevanti skont is-sistema tal-Pjan ta’ Azzjoni tal-Mediterran u l-Konvenzjoni ta’ Barċellona, b’enfasi partikolari fuq dawk l-iżviluppi relatati mal-implimentazzjoni tal-approċċ tal-ekosistema biex jinkiseb status ambjentali tajjeb fil-Baħar Mediterran.
            
            
               L-emendi fl-Annessi tal-Protokoll LBS se jkunu vinkolanti għall-Unjoni f’konformità mal-Artikolu 29 tal-Konvenzjoni ta’ Barċellona.
            
            
               3.Il-pożizzjoni li għandha tittieħed f’isem l-Unjoni
            
            
               Kemm-il darba ġie rikonoxxut il-bżonn li jitħarsu l-bijodiversità u l-ekosistemi marini tal-Baħar Mediterran, inkluż fiż-żoni marittimi lil hinn mill-ġurisdizzjoni nazzjonali.
            
         
         
            
               L-emendi fl-Annessi I, II u IV tal-Protokoll LBS għandhom l-għan li jqisu l-iżviluppi regolatorji, xjentifiċi u tekniċi relatati mas-sorsi u l-attivitajiet ibbażati fuq l-art li nkisbu fil-livell reġjonali u dinji. B’mod partikolari, l-emendi proposti jikkonċernaw l-aġġornament tas-setturi li huma soġġetti għall-elaborazzjoni ta’ pjanijiet ta’ azzjoni u miżuri skont l-Anness I tal-Protokoll; l-aġġornament tal-kategoriji tas-sustanzi fl-Anness I tal-Protokoll; it-tisħiħ ta’ għadd ta’ elementi ġodda, eż. l-istorbju u d-dawl artifiċjali, li lkoll għandhom jitqiesu tul il-proċess tal-awtorizzazzjoni skont l-Anness II tal-Protokoll. L-emendi fl-Anness IV jikkonċernaw l-applikazzjoni ta’ għodod tal-konsum u tal-produzzjoni sostenibbli, b’mod partikolari approċċi tal-ekonomija ċirkolari fil-proċessi tal-produzzjoni.
            
            
               Fid-dawl tat-22 laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha, jeħtieġ tiġi stabbilita l-pożizzjoni tal-Unjoni dwar l-att previst għax dan se jemenda l-Annessi tal-Protokoll LBS, li se jkunu vinkolanti għall-Unjoni f’konformità mal-Artikolu 29 tal-Konvenzjoni ta’ Barċellona. Peress li l-emendi fl-Annessi se jaġġornaw ir-rekwiżiti dwar il-protezzjoni tal-Baħar Mediterran, se jimmodifikaw l-impenji u l-ambizzjonijiet internazzjonali tal-Unjoni, u se jtejbu l-protezzjoni tal-ambjent, huwa propost li l-Unjoni tappoġġa l-adozzjoni tal-att previst.
            
            
               4.Bażi ġuridika
            
            
               4.1.Bażi ġuridika proċedurali
            
            
               4.1.1.Prinċipji
            
            
               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”
            
            
               Il-kunċett ta’ “atti li jkollhom effetti legali” jinkludi l-atti li għandhom effetti legali bis-saħħa ta’ regoli tad-dritt internazzjonali li jirregolaw il-korp inkwistjoni.
            
            
               4.1.2.Applikazzjoni għall-każ preżenti
            
            
               Il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha hija korp imwaqqaf bi ftehim, jiġifieri l-Konvenzjoni ta’ Barċellona.
            
            
               L-att previst se jemenda l-Annessi ta’ wieħed mill-Protokolli tal-Konvenzjoni ta’ Barċellona, jiġifieri l-Protokoll LBS. Għalhekk, l-adozzjoni tiegħu tikkostitwixxi att li għandu effetti legali. 
            
            
               L-att previst la jissupplimenta u lanqas jemenda l-qafas istituzzjonali tal-Konvenzjoni ta’ Barċellona u l-Protokolli tagħha.
            
            
               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.
            
            
               4.2.Bażi ġuridika sostantiva
            
            
               4.2.1.Prinċipji
            
            
               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi qabelxejn mill-objettiv u l-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-Deċiżjoni skont l-Artikolu 218(9) tat-TFUE trid tissejjes fuq bażi ġuridika sostantiva waħda, jiġifieri dik mitluba mill-għan jew mill-komponent ewlieni jew predominanti.
            
            
               4.2.2.Applikazzjoni għall-każ preżenti
            
            
               L-għan u l-kontenut ewlieni tal-att previst huma relatati mal-protezzjoni tal-ambjent.
            
            
               Għaldaqstant, il-bażi ġuridika sostantiva għad-deċiżjoni proposta hija l-Artikolu 192(1) tat-TFUE.
            
            
               4.3.Konklużjoni
            
            
               Il-bażi ġuridika tad-deċiżjoni proposta jenħtieġ li tkun l-Artikolu 192(1) tat-TFUE, flimkien mal-Artikolu 218(9) tat-TFUE.
            
         
         
            
               2021/0347 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tittieħed f’isem l-Unjoni Ewropea fil-Konvenzjoni għall-Protezzjoni tal-Ambjent tal-Baħar u tar-Reġjun Kostali tal-Mediterran (il-“Konvenzjoni ta’ Barċellona”) dwar l-adozzjoni ta’ Deċiżjoni li temenda l-Annessi I, II u IV tal-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”)
            
            
                
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-Artikolu 192(1), moqri flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-Protokoll tal-Konvenzjoni għall-Protezzjoni tal-Baħar Mediterran kontra t-Tniġġis (il-“Konvenzjoni ta’ Barċellona”) għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”) ġie konkluż mill-Unjoni bid-Deċiżjoni tal-Kunsill 1999/801/KE
                  2
                u daħal fis-seħħ fil-11 ta’ Mejju 2008. 
            
            
               (2)Skont l-Artikolu 18 tal-Konvenzjoni ta’ Barċellona, il-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha jistgħu jadottaw emendi għall-protokolli tal-Konvenzjoni.
            
            
               (3)Tul it-22 laqgħa tagħhom bejn is-7 u l-10 ta’ Diċembru 2021, il-Partijiet Kontraenti għall-Konvenzjoni ta’ Barċellona u l-Protokolli tagħha għandhom jadottaw Deċiżjoni li temenda l-Annessi I, II u IV tal-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”) biex iqisu l-iżviluppi regolatorji, xjentifiċi u tekniċi relatati mas-sorsi u l-attivitajiet ibbażati fuq l-art li nkisbu fil-livell reġjonali u dinji.
            
            
               (4)Il-pożizzjoni li għandha tittieħed f’isem l-Unjoni fil-Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha jeħtieġ tiġi stabbilita għax id-Deċiżjoni se tadotta emendi fl-Annessi I, II u IV tal-Protokoll LBS li se jkunu vinkolanti għall-Unjoni.
            
            
               (5)Peress li l-emendi previsti fl-Annessi I, II u IV se jaġġornaw ir-rekwiżiti dwar il-protezzjoni tal-Baħar Mediterran, se jaffettwaw l-impenji u l-ambizzjonijiet internazzjonali tal-Unjoni, u se jtejbu l-protezzjoni tal-ambjent, huwa propost li l-Unjoni tappoġġa l-adozzjoni tad-Deċiżjoni,
            
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni li għandha tittieħed f’isem l-Unjoni tul it-22 Laqgħa tal-Partijiet Kontraenti għall-Konvenzjoni ta’ Barċellona u l-Protokolli tagħha għandha tkun li tappoġġa l-adozzjoni tad-Deċiżjoni li temenda l-Annessi I, II u IV tal-Protokoll għall-Protezzjoni tal-Baħar Mediterran kontra Tniġġis minn Sorsi u Attivitajiet Ibbażati fuq l-Art (il-“Protokoll LBS”).
            
            
               Artikolu 2
            
            
               Din id-Deċiżjoni hija indirizzata lill-Kummissjoni.
            
         
         
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 322, 14.12.1999, p. 18-31.
               
               
                  
                     (2)
                  
                        ĠU L 322, 14.12.1999, p. 18-31.